Hans Kristian Skibby (DF), 2013-03-19:
Med hensyn til det her lovforslag vil jeg så allerførst sige, at vi ikke er så forskrækkede som Venstre, og vi er heller ikke så forskrækkede som De Konservative.
Vi tager sådan set udgangspunkt i lovforslagets indhold.
Derfor var jeg også fuld af spænding, da jeg skulle læse, hvad det så var, der var indholdet i det her lovforslag.
Der må man jo så endnu en gang kunne konstatere, at det i hvert fald ikke er Enhedslistens jagt på hæderlige erhvervsfolk, der er indeholdt i det her lovforslag.
I Dansk Folkeparti anerkender vi, at det er en stor udfordring med den grænseoverskridende kriminalitet.
Det er større og større og mere komplekse sager.
Det er it-professionelle kriminelle, som forstår at udnytte de muligheder, der er ved at begå kriminalitet på kryds og tværs af landegrænser.
I Dansk Folkeparti er vi sådan set glade for, at det her lovforslag gør op med mange af de ting og de udfordringer, der har været en mangelvare netop set i forhold til, at man har kunnet efterlyse nogle bedre værktøjer i forbindelse med sanktioner og sager imod de her kriminelle typer.
Kursmanipulation, insiderhandel og bestikkelse, som også er emner i det her lovforslag, er selvfølgelig også nogle af de områder, hvor vi siger, at det da er fint, at vi får en højere strafferamme, som de her personer, som begår den her form for forsætlig kriminalitet, kan straffes efter.
Men der skal også være lidt kritik af justitsministeren – og nu blev ministeren jo så glad lige før, da jeg sagde, at vi støttede lovforslaget – for det undrer os jo lidt, at man vælger at holde det her omkring destruktion af bevismateriale, makulering osv., ude af det her lovforslag.
Hvorfor får man dog ikke det med ind?
Når man kan bevise, at folk forsætligt eller culpøst har valgt at fjerne bevismateriale, som kunne bruges i en eventuel retssag, så er det jo en skærpende omstændighed, og vi synes, at justitsministeren skal få det med ind i det her lovforslag.
Når vi nu alligevel er i gang, synes vi, at det vil være en god idé.
Det er også noget, som Dansk Folkeparti jo gentagne gange har foreslået her i Folketinget.
Men generelt synes vi, at det er fornuftige ting, som der er i det her lovforslag, og vi anerkender også, at det er værktøjer, som vil blive brugt, måske ikke alle sammen i så høj en grad, men de vil blive brugt, og det vil være nogle muligheder, man har i forhold til at komme efter de mennesker, som ikke vil overholde landets love og regler.
Det er jo også sådan, at det er et af de indsatsområder, som ligger hos politi og klagemyndighed, altså netop det her med, at den økonomiske kriminalitet skulle være et parameter, som vi skulle fokusere ekstra meget på rent lovgivningsmæssigt.
Så vi er faktisk glade for det her forslag, men vi synes jo så også, at justitsministeren måske kunne gøre det mere transparent, når det gælder de bandekriminelle, så de også kunne få et lignende serviceeftersyn her i Folketinget.
Det her er jo et serviceeftersyn, er der blevet sagt, af de retslige præmisser, der ligger for bl.a. økonomisk kriminelle og deres ageren i Danmark, men der vil vi også gerne endnu en gang – det har vi gjort ofte her i Folketinget – have præciseret, at det altså også må være på sin plads, at vi snart får et serviceeftersyn af hele problematikken, den eskalerende problematik, der er med hensyn til bandekriminalitet Danmark.
Men med de ord vil vi kvittere for forslaget.
Vi er ikke forskrækkede.
Vi støtter forslaget.